
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI
	              Bucureşti,23.09.2021            

              PLx 271/2021


BIROULUI  PERMANENT

AL

CAMEREI DEPUTAŢILOR

  

Vă înaintăm, alăturat, RAPORTUL asupra Proiectului de Lege pentru modificarea și completarea Legii nr.55/2020 privind unele măsuri pentru prevenirea și combaterea efectelor pandemiei de COVID -19,  trimis cu adresa nr. PL- x 271/16 iunie 2021, înregistrat sun nr. 4c-13/528 din 17 iunie 2021. 
     În raport cu obiectul şi conţinutul său, proiectul de lege face parte din categoria legilor ordinare.
PREŞEDINTE,

      Mihai  Alexandru Badea

RAPORT

asupra Proiectului de Lege pentru modificarea și completarea Legii nr.55/2020 privind unele măsuri pentru prevenirea și combaterea efectelor pandemiei de COVID -19


În conformitate cu prevederile art. 94 și 115 alin.(1) din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, în procedură de urgență, cu Proiectul de Lege pentru modificarea și completarea Legii nr.55/2020 privind unele măsuri pentru prevenirea și combaterea efectelor pandemiei de COVID -19, trimis cu adresa nr. PL-x 271/2021, înregistrat cu nr.4c-13/528/din 17 iunie 2021 . 

Potrivit prevederilor art. 75 din Constituţia României, republicată şi ale art. 91 alin. (9) pct. 1 din Regulamentul Camerei Deputaţilor, republicat, Camera  Deputaţilor este Cameră Decizională.

Senatul, în calitate de primă Cameră sesizată, a adoptat  proiectul de lege în ședința din 14 iunie 2021.


Consiliul Legislativ, prin avizul nr.192 din 7 aprilie 2021, a avizat favorabil, proiectul de lege.

Consiliul Economic și Social, prin avizul nr.3058  din 8 aprilie  2021, a avizat parțial, iniţiativa legislativă.

Proiectul de lege are ca obiect de reglementare modificarea şi completarea Legii nr.55/2020, în sensul stabilirii sancţiunii contravenţionale complementare a închiderii temporare a sediului operatorului economic, în situaţia repetării contravenţiei prevăzute la art.65 lit.q), precum şi în cazul săvârşirii contravenţiei prevăzute la art.65 lit.r) din actul normativ de bază. Totodată, prin proiect se modifică lit.c) a art.67 alin.(2), în sensul stabilirii unor noi categorii de agenţi constatatori ai contravenţiei prevăzute la art.65 lit.q), precum şi al eliminării trimiterii la lit.ş), ţinând seama de cele reţinute de Curtea Constituţională în Decizia nr.457 din 25 iunie 2020, publicată în Monitorul Oficial al României, Partea I, nr.578 din 1 iulie 2020. De asemenea, se completează art.68 cu un nou alineat, alin.(2), având ca obiect instituirea unei excepţii de la art.32 alin.(3) din Ordonanţa Guvernului nr.2/2001.

În conformitate cu dispozițiile art. 62 din Regulamentul Camerei Deputaţilor, republicat, Comisia juridică, de disciplină și imunități a examinat proiectul de lege în data de  23 septembrie 2021, în ședința desfășurată în sistem  mixt (fizic/online). 

La lucrările comisiei, deputații au fost prezenți conform listei de prezență.

În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să supună plenului Camerei Deputaţilor adoptarea  Proiectului de Lege pentru modificarea și completarea Legii nr.55/2020 privind unele măsuri pentru prevenirea și combaterea efectelor pandemiei de COVID -19. 
În raport cu obiectul şi conţinutul reglementării, proiectul de lege face parte din categoria legilor ordinare.

                PREŞEDINTE,                                                          SECRETAR,

         Mihai  Alexandru Badea                                             Ladanyi Laszlo-Zsolt

Consilier parlamentar, 

Florica Manole

